**Digitalni dan 4, 19. ožujak 2021., Porto, Portugal**

**DEKLARACIJA**

*„Zelena i digitalna transformacija EU-a”*

Pametno korištenje čistih digitalnih tehnologija može biti ključni faktor za klimatsko djelovanje, okolišnu održivost i postizanje ciljeva održivog razvoja UN-a kroz unaprjeđenje energetske i resursne učinkovitosti kao i omogućavanje kružnog gospodarstva, smanjenje emisija, onečišćenja, gubitka bioraznolikosti i uništavanja okoliša te za jačanje otpornosti na utjecaj klimatskih promjena. Istodobno, IKT sektor treba **osigurati okolišno prihvatljiv dizajn i uvođenje digitalnih mreža i tehnologija te proizvoda**. Europa se može natjecati na globalnom tržištu zelenih tehnologija, posebno promicanjem inovativnih tehnologija, elektroničkih komponenti s niskom potrošnjom električne energije i okolišne održivosti IKT rješenja.

U tom kontekstu **pozdravljamo uspostavu Europske zelene digitalne koalicije** koja će ubrzati prelazak IKT sektora na održivo, klimatski neutralno, kružno gospodarstvo s nultom stopom onečišćenja, istodobno pridonoseći inovativnom, održivom, uključivom i otpornom društvu i gospodarstvu. Spremni smo na suradnju s industrijom kako bi pridonijeli uspjehu Koalicije.

Cilj nam je ubrzati i preuzeti vodeću ulogu na globalnoj razini u pogledu zelene digitalne transformacije, oslanjajući se na Zaključke Vijeća od 17. prosinca 2020. o „Digitalizaciji za dobrobit okoliša“, kao i na Digitalnu strategiju [COM/2020/67 final].

**Stoga ćemo surađivati kako bi iskoristili znatan potencijal Mehanizma za oporavak i otpornost kao i sredstva namijenjena reformama i ulaganju za podršku zelenoj (najmanje 37% sredstava) i digitalnoj (najmanje 20% sredstava) tranziciji koje se međusobno nadopunjuju. Također pozdravljamo korištenje drugih relevantnih instrumenata EU-a za uvođenje zelenih rješenja koja podržavaju digitalne mreže, tehnologije, podatke i aplikacije u svrhu ubrzavanja postizanja klimatske neutralnosti i ubrzavanja zelene i digitalne tranzicije u prioritetnim sektorima** kao što su energetika, mobilnost, poljoprivreda, graditeljstvo i industrija, kako je utvrđeno u Zelenom planu i Akcijskom planu za kružno gospodarstvo. Mobilizacijom ulaganja – javnih i privatnih - u čiste i digitalne tehnologije s niskom razinom emisija kao i u vještine i znanja za njihovo korištenje na odgovarajući način pridonijet će se stvaranju dostojanstvenih radnih mjesta i održivom rastu. Na taj način će Europa iz krize uzrokovane virusom COVID 19 izaći jača i zelenija te će se pridonijeti globalnom prihvaćanju zelenih digitalnih rješenja. Važno je istaknuti da se europsko tehnološko vodstvo temelji na digitalnom napretku i brzom uvođenju zelenih i digitalnih inovacija kao i na otvorenom i konkurentnom jedinstvenom tržištu.

**Konkretno, uključit ćemo se i surađivati kako bismo**:

* Ubrzali razvoj i uvođenje digitalnih tehnologija kao što su mreže vrlo visokog kapaciteta čime bi se omogućila izgradnja 5G i 6G mreža, optička vlakna, računarstvo visokih performansi (HPC), kvantno računarstvo i kvantna komunikacija, internet stvari (IoT), tehnologije lanaca blokova, rješenja u oblaku, umjetna inteligencija (AI) i velika količina podataka, kao ključnih rješenja za osiguravanje učinaka politika prilagodbe i ublažavanja klimatskih promjena, smanjenje onečišćenja, optimizaciju energetske i resursne učinkovitosti, razvoj kružnog gospodarstva, promicanje precizne poljoprivrede i pomoć u borbi protiv gubitka bioraznolikosti;
* Zajedničkim snagama radili na razvoju i kontinuiranom radu vrlo preciznog digitalnog modela Zemlje u svrhu praćenja i simuliranja prirodne i ljudske aktivnosti – Destination Earth;
* Osigurali dostupnost i raspoloživost podataka visoke kvalitete putem standardiziranih i interoperabilnih zajedničkih europskih podatkovnih prostora u cilju oslobađanja potencijala podataka o ostvarivanju Europskog zelenog plana;
* Imali vodeću ulogu u pogledu korištenja kvalitetnih podataka, modela za analizu podataka i energetski učinkovitih rješenja temeljenih na korištenju umjetne inteligencije u svrhu održivog donošenja odluka;
* Promicali korištenje digitalnog blizanca u obliku očevidnika zgrada za nove zgrade javnog sektora; kao i surađivali s lokalnim vlastima i drugim relevantnim dionicima na uspostavi europske mreže digitalnih blizanaca fizičkog okruženja; podržali gradove i regije EU-a u korištenju zelenih digitalnih rješenja pri prijelazu na klimatsku neutralnost;
* U potpunosti iskoristili potencijal tehnologije, primjerice elektroničkih komponenti s niskom potrošnjom električne energije i druge napredne elektronike, interneta stvari, umjetne inteligencije i tehnologije lanaca blokova kako bismo pridonijeli tome da zgrade zadovolje najviše okolišne standarde tijekom cijelog životnog vijeka;
* Povećali energetsku učinkovitost kroz modernizaciju povezanosti i mreža za distribuciju električne energije putem digitalne transformacije sustava i procesa;
* U potpunosti iskoristili digitalne tehnologije (uključujući i putem standardizacije) za podršku sustavima pametne i održive mobilnosti;
* Primijenili sigurne digitalne tehnologije i rješenja za poboljšanje učinkovitosti i raspodjele resursa, poticanje industrijske simbioze i dijeljenja imovine, ekološkog dizajna proizvoda, promicanje trajnosti, popravaka (uključujući ažuriranja softvera), ponovne uporabe i recikliranja;
* Izradili digitalnu putovnicu za proizvode u svrhu praćenja i pronalaženja proizvoda i materijala, povećali protok informacija duž lanaca vrijednosti, omogućili procese zadržavanja vrijednosti, nove i održive poslovne modele te osnažili položaj potrošača i unaprijedili održive odabire putem informiranja i podizanja svijesti;
* Ubrzali zelenu i digitalnu transformaciju javnih usluga kroz osiguravanje dostupnosti javnih usluga putem interneta na uključiv način (usluge obrazovanja, zdravstvene zaštite, poljoprivrede i e-uprave) i aktivno omogućili rad na daljinu tijekom pandemije i nakon nje, uključujući putem ubrzavanja uvođenja energetski učinkovitih ultrabrzih širokopojasnih mreža;
* Pridonijeli korištenju klimatski neutralnih, održivih i energetski učinkovitih usluga u oblaku i lanaca blokova u suradnji sa Savezom Europskog oblaka i Europskom infrastrukturom blockchain usluga (EBSI); promicali održivost AI aplikacija kroz poticanje razvoja i korištenja energetski učinkovitih algoritama („zeleniji algoritmi“);
* Predložili da uvođenje mreža i podatkovnih centara bude u skladu s odgovarajućim standardima okolišne održivosti, istovremeno promičući brzo uvođenje i pristup komunikacijskim mrežama visoke kvalitete; podržali kriterije okolišne održivosti u financiranju širokopojasnih mreža i podatkovnih centara, uključujući, ali ne ograničavajući se na Instrument za povezivanje Europe (CEF) i Mehanizam za oporavak i otpornost (RRF);
* Prilikom razmatranja učinkovitosti javne nabave, promicali i podržali postavljanje zelene javne nabave kao zadane opcije te uspostavili održivu polaznu osnovu za nabavu IKT proizvoda, podatkovnih centara i usluga u oblaku u javnom sektoru, čime se potiče snažno europsko tržište za zelene tehnologije;
* Razvili energetski učinkovito i održivo sklopovlje koje je proizvedeno s manje utjecaja na okoliš kao temelj za održivi lanac vrijednosti za sve digitalne tehnologije;
* Razmotrili korištenje programa financiranja EU-a i privukli privatni kapital, uključujući poduzetnički kapital, kako bismo pružili podršku europskim novoosnovanim poduzećima i MSP-ovima koji koriste zelene tehnologije.

Osigurat ćemo redovitu procjenu postignutog napretka koja bi trebala biti uključena u Komisijine aktualne aktivnosti praćenja. Obvezujemo se koristiti repozitorij za promicanje razmjene iskustava, najboljih praksi i ključnih ideja povezanih s provedbom i daljnjim aktivnostima vezanim za ovu Deklaraciju.

[Države članice, imena, titule, potpisi]

Sastavljeno u [Bruxellesu] [DATUM] u jednom izvorniku na engleskom jeziku